തമിഴ്നാട്ടില് നിപയില്ല പ്രചരിച്ചത് വ്യാജവാര്ത്ത, എ.എന്.ഐ റിപ്പോര്ട്ട് തള്ളി ജില്ലാ കളക്ടര് തമിഴ്നാട് കോയമ്ബത്തൂരില് നിപ വൈറസ് സ്ഥിരീകരിച്ചെന്ന എ.എന്.ഐ റിപ്പോര്ട്ട് തള്ളി ജില്ലാ കളക്ടര് ജി.എസ് സമീരന് രംഗത്ത്. കോയമ്ബത്തൂരില് നിപ സ്ഥിരീകരിച്ചെന്ന് കളക്ടര് സ്ഥിരീകരിച്ചെന്നായിരുന്നു എ.എന്.ഐ റിപ്പോര്ട്ട്. എന്നാല് തന്റെ പ്രസ്താവന തെറ്റായി വ്യാഖ്യാനിക്കപ്പെട്ടെന്ന് അദ്ദേഹം പറഞ്ഞു. കേരളത്തില് നിപ വൈറസ് ബാധിച്ചിട്ടുണ്ടെന്നുംരോഗം പടരാതിരിക്കാന് എല്ലാ തയ്യാറെടുപ്പുകളും സ്വീകരിച്ചതായിട്ടുമാണ് താന് പറഞ്ഞതെന്നുമാണ് കളക്ടര് പറയുന്നത്. കോയമ്ബത്തൂര് കളക്ടര് കേരള അതിര്ത്തിയില് പരിശോധനകള്ക്കാണ് പോയതെന്നും വാര്ത്ത തെറ്റായി വ്യാഖ്യാനിക്കപ്പെട്ടെന്നും തമിഴ്നാട് ആരോഗ്യ സെക്രട്ടറി ജെ. രാധാകൃഷ്ണന് പറഞ്ഞതായി ദി ന്യൂസ് മിനിറ്റ് റിപ്പോര്ട്ട് ചെയ്തു. അതേസമയം കേരളത്തില് കോവിഡിനൊപ്പം നിപ കൂടി റിപ്പോര്ട്ട് ചെയ്തതോടെ വാളയാര് അതിര്ത്തി വഴിയുള്ള യാത്രാ നിയന്ത്രണം തമിഴ്നാട് ശക്തമാക്കി. പരിശോധനയ്ക്ക് അതിര്ത്തിയില് കൂടുതല് ആരോഗ്യപ്രവര്ത്തകരെ നിയോഗിച്ചു. പനി, ജലദോഷം, മറ്റ് രോഗ ലക്ഷണങ്ങള് ഉള്ളവരെ തമിഴ്നാട്ടിലേക്ക് കടത്തി വിടില്ലെന്ന് കോയമ്ബത്തൂര് ജില്ലാ കളക്ടര് അറിയിച്ചു. അതിര്ത്തി കടക്കുന്ന വാഹനങ്ങളില് നിന്നും അനാവശ്യമായി യാത്രക്കാരെ പുറത്തിറങ്ങാന് അനുവദിക്കില്ല. നിയന്ത്രണം ലംഘിക്കുന്നവര്ക്കെതിരെ കേസെടുക്കുമെന്നും കോയമ്ബത്തൂര് ജില്ലാ കളക്ടര് പറഞ്ഞു.